L 174/40
BG
Официален вестник на Европейския съюз
7.7.2023 г.
5.2.
Таксономията като инструмент за преход
Като определя екологично устойчивите икономически дейности, а не предприятията, таксономията дава възможност на предприятията да осъществят прехода, като постепенно увеличат дела си на екологично устойчиви дейности.
На фигура 5 е показано как дадено предприятие може постепенно да преориентира своите дейности, тук дейностите, извършвани във фабрики, и да инвестира в тяхното модернизиране, за да увеличи дела на екосъобразните дейности в бъдеще.
Плановете за преход, основани на дейности, може да бъдат ключова част от стратегията за преход на равнище предприятие.
5.3.
Варианти за използване на таксономията за определяне на нуждите от финансиране на прехода
Предприятията може да използват таксономията, за да определят нуждите си от финансиране на прехода на равнище дейност.
Таксономията не определя срока, в който предприятието следва да приведе дейностите си в съответствие с някой от нейните критерии.
Вместо това тя позволява гъвкавост на участниците на пазара да използват графиците на собствените си научнообосновани пътища за преход.
Предприятията може да се позовават на критериите по таксономията при определянето на своите цели в областта на климата и околната среда, а когато тези цели са приведени в съответствие с прехода и тяхното постигане е надеждно, те може да набират финансиране на прехода за тяхното изпълнение.
На фигура 6 е показано как таксономията може да се използва за тази цел, като са представени варианти, които може да бъдат разгледани в дадената последователност, като на първо място е разгледана осъществимостта на по-амбициозните варианти.